คณะรัฐมนตรีเห็นชอบปรับปรุงการควบคุมกำหนดราคาสินค้าและบริการจำนวน 52 รายการให้สอดคล้องกับภาวะเศรษฐกิจที่เปลี่ยนแปลงในปัจจุบัน
พลตรี อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี ได้เห็นชอบการควบคุมกำหนดราคาสินค้าและบริการตามที่กระทรวงพาณิชย์เสนอ โดยมีทั้งสิ้น 52 รายการ แบ่งเป็น สินค้า 46 รายการ และการบริการ 6 รายการ ซึ่งการเสนอปรับปรุงรายการสินค้าใหม่ครั้งนี้ เนื่องจากเห็นว่าภาวะทางเศรษฐกิจมีการเปลี่ยนแปลง จึงจำเป็นต้องทบทวนรายการสินค้าใหม่ ให้สอดคล้องกับภาวะเศรษฐกิจปัจจุบัน         โดยการปรับสินค้าจะมีการลดและเพิ่มสินค้าอย่างละ 1 รายการ และรายการสินค้าที่ยกเลิก 1 รายการคือ ครีมเทียมข้นหวาน เนื่องจากความนิยมบริโภคสินค้าลดลง ทั้งนี้ รายการสินค้าที่มีการปรับเพิ่มในหมวดควบคุมอาหาร 1 รายการ คือ หอมหัวใหญ่ เนื่องจากมีราคาตกต่ำในช่วงฤดูการผลผลิตออกสู่ตลาดมาโดยตลอด อีกทั้งมีการนำเข้าในปี 2560 สูงถึง 36,492 ตัน และในปี 2561 เพิ่มขึ้น 89,205 ตัน กระทรวงพาณิชย์จึงกำหนดให้หอมหัวใหญ่เพิ่มเป็นสินค้าควบคุม เพื่อจะได้กำกับดูแลให้เกิดความเป็นธรรมแก่เกษตรกรในประเทศ และไม่ให้เกิดผลกระทบต่อราคาหอมหัวใหญ่ที่เกษตรกรขายได้#มติคณะรัฐมนตรี  #กำหนดราคาสินค้า  #สินค้าควบคุม   #สำนักข่าว #กรมประชาสัมพันธ์